Presidenti Trump dhe Arnold Schwarzenegger shkëmbejnë replika
Zoti Trump tha përsëri se shikueshmëria e programit që ai ka pasur ka rënë që kur u zëvendësua nga Schwarzeneggeri, i cili reagoi me një videomesazh
Presidenti amerikan, Donald Trump e ka thumbuar shpesh aktorin e Hollivudit dhe ish-Guvernatorin e Kalifornisë, Arnold Schwarzenegger, që i zuri vendin në rolin e drejtuesit të emisionit të televizionit NBC, “The Apprentice”. Zoti Trump ishte drejtuesi i serisë televizive për 14 sezonet e saj të para dhe pastaj u tërhoq kur vendosi të kandidojë për president. Duke folur në Mëngjesin Kombëtar të Lutjeve dje, zoti Trump tha përsëri se shikueshmëria e programit ka rënë që kur ai iku dhe se do të donte të lutej për drejtuesin e ri. Zoti Schwarzenegger, ylli i filmave "The Terminator", reagoi me një videomesazh në Twitter. Mëngjesi Kombëtar i Lutjeve është një ceremoni e përvitshme ku presidentët mblidhen me udhëheqës botërorë fetarë, politikë, socialë dhe të biznesit nga e gjithë bota, për të nderuar besimin dhe miqësinë. Presidenti Trump e përdori këtë rast për t’u kujtuar pjesëmarrësve suksesin e tij, në emisionin televiziv nga i cili u largua në vitin 2015. Nuk ishte hera e parë që Donald Trumpi fliste për rënien e audiences së emisonit. Në rastet e mëparshme, zoti Schwarzenegger kishte reaguar miqësisht në Twitter. Por dje, ai postoi një videomesazh plot sarkazëm në Twitter, drejtuar presidentit. Aktori i lindur në Austri, ish-guvernator i Kalifornisë për dy mandate, ka thënë se votoi për rivalin e zotit Trump, guvernatorin e Ohajos, John Kasich, në zgjedhjet paraprake në shtetin e tij të Kalifornisë.